ፕሬዝዳንት ሳህለወርቅ ከአምስት የአፍሪካ ሀገራት መሪዎች ጋር ተወያዩ
የኢፌዴሪ ፕሬዝዳንት ሳህለወርቅ ዘውዴ ከአምስት የአፍሪካ ሀገራት መሪዎች ጋር በሴኔጋል ዳካር ተወያዩ፡፡ፕሬዝዳንቷ ከኢኳቶሪያል ጊኒ፣ ከኮትዲቯር፣ ከጋምቢያ፣ ከላይቤሪያ እና ከቡርኪናፋሶ መሪዎች ጋር በሁለትዮሽ እና በአካባቢያዊ ጉዳዮች ላይ ነው ውይይት ያደረጉት፡፡በውይይቱም ፕሬዚዳንት ሣህለወርቅ ኢትዮጵያ ከአፍሪካ ሀገራት ጋር ያላትን ግንኙነት ለማጠናከር ከፍተኛ ፍላጎት እንዳላትና ፈረንሳይኛ ተናጋሪ ከሆኑት የአፍሪካ ሃገራት ጋር ያላት ግንኙነትም በዚሁ ማዕቀፍ የሚታይና ትኩረት የተሰጠው ጉዳይ መሆኑን አመልክተዋል።ከዚህ በተጨማሪም በኢትዮጵያ እና በየሃገራቱ መካከል የሚቋቋመው የጋራ ኮሚሽን ከዚህ ቀደም ከተለመደው ሁኔታና አሰራር በተለየ ሁኔታ እንዲሁም የሀገራቱን የጋራ ፍላጎት መሰረት ባደረገ መልኩ በማከናወን ውጤታማ ማድረግ ይገባል ብለዋል። መሪዎችም በበኩላቸው ከኢትዮጵያ ጋር ሁለንተናዊ በሆነ መልኩ ግንኙነታቸውን ማሳደግ እንደሚፈልጉ ነው የገለጹት።የአፍሪካውያን ጥቅሞች እንዲረጋገጡም ኢትዮጵያ የምታደርጋቸውን ጥረቶች አድንቀዋል፡፡(ምንጭ፡-የፕሬዝዳንት ጽ/ቤት)